MOH - მინისტრი მსოფლიო ბანკის რეგიონალურ დირექტორს შეხვდა
08 ოქტომბერი, 2019
საქართველოს ოკუპირებული ტერიტორიებიდან დევნილთა, შრომის , ჯანმრთელობისა და სოციალური დაცვის მინისტრი ეკატერინე ტიკარაძე მსოფლიო ბანკის ახალ რეგიონალურ დირექტორს სებასტიან მოლინეუს შეხვდა. შეხვედრაზე მხარეებმა ჯანმრთელობისა და სოციალური დაცვის მიმართულებით თანამშრომლობის სფეროებზე იმსჯელეს. საუბარი შეეხო ჯანდაცვის სერვისებზე ხელმისაწვდომობის და ხარჯეფექტურობის ზრდის საკითხებს, ჯანმრთელობისა და სოციალური დაცვის სფეროში მმართველობის გაძლიერების შესაძლებლობებს, ასევე ჰოსპიტალური და პირველადი ჯანდაცვის დონეზე სამედიცინო მომსახურების ხარისხის გაუმჯობესებისთვის ინოვაციური მიდგომების დანერგვის საკითხებს.
შეხვედრას მინისტრის პირველი მოადგილე, თამარ გაბუნიაც დაესწრო. მისი თქმით, მსოფლიო ბანკთან თანამშრომლობა სტრატეგიულად მნიშვნელოვანია ჯანდაცვის სისტემის განვითარებისთვის.
„ვისაუბრეთ მთელ რიგ პრიორიტეტულ სერვისებზე, რომელშიც შედის პირველადი ასევე ელექტრონული ჯანდაცვის სისტემის გაძლიერება და მმართველობის სისტემის დახვეწა, იმ თვალსაზრისით, რომ ელექტრონული საშუალებების დანერგვის შედეგად სისტემა უფრო გამჭირვალე გახდეს, რაც დადებითად აისახება სამედიცინო მომსახურების ხარისხზეც. ასევე ვისაუბრეთ საზოგადოებრივი ჯანმრთელობის სერვისების გაძლიერებაზე. ამას გარდა სტრატეგიული მნიშვნელობის ღონისძიებებზე, რომელიც გვჭირდება იმისთვის, რომ სისტემამ მიაღწიოს მდგრადი განვითარების ამოცანებს“, - განაცხადა თამარ გაბუნიამ.